སི་ཏུ་ཆོས་ཀྱི་འབྱུང་གནས་ནི།རབ་བྱུང་བཅུ་གཉིས་པའི་ས་ཡོས་ལོ་ཟླ་བ་བཅུ་གཅིག་པའི་ཚེས་བཅུ་ཉིན་སྡེ་དགེའི་ཨ་ལོ་གྲོང་དུ་སྐུ་འཁྲུངས།འོན་ཀྱང་ཀརྨ་པ་ཡེ་ཤེས་རྡོ་རྗེའི་ལུང་སི་ཏུ་ལྕགས་འབྲུག་ལོ་པ་ཨ་ལོར་འཁྲུངས་ཞེས་པའི་ལུང་ལ་བརྟེན་ནས་རྗེས་སུ་ཡོངས་གྲགས་སུ་དགུང་སྙིང་ལྕགས་འབྲུག་ལོ་པ་བརྩི་སྲོལ་ཆགས་འདུགརྗེ་འདིའི་རྣམ་ཐར་ལོ་རྒྱུས་ཉུང་བསྡུས་ནི།མེ་ཉག་མགོན་པོས་མཛད་པའི་གསུང་འབུམ་དཀར་ཆག་པོད་གསུམ་པ་ལས།དགུང་ལོ་བདུན་པར་ཨ་ལོ་དཔལ་འབྱོར་དགོན་དུ་རྒྱུན་མཆོད་ཀྱི་ཆོ་ག་ཕྱག་ལེན་སོགས་ལེགས་པར་སྦྱངས།མཁས་པའི་དབང་པོ་དཔལ་གྲུབ་མདུན་སྐར་རྩིས་དང༌།སྒྲ་རིག་པ།སྙན་ངག་སྐོར་དང༌།ཁུ་བོ་བླ་མ་ཀུན་མཁྱེན་མདུན་དབུ་ཕར་འདུལ་མཛོད་སོགས་ནང་དོན་རིག་པ་ལེགས་པར་གསན་པས་ཡོན་ཏན་གྱི་གཞི་ལེགས་པར་བཏིང༌།ཁྱད་པར་དེའུ་དམར་དགེ་བཤེས་ལ་དབྱངས་འཆར་གྱི་རི་མོ་མཐར་ཕྱིན་པར་གསན།མངོན་རྟོགས་རྒྱན་རྩ་འགྲེལ།འདུལ་བ་མདོ་རྩ།འདུལ་ཊཱིཀ་ལུང་རིགས་གཏེར་མཛོད།རྒྱུད་བླ་མའི་རྩ་བ་དང༌།ཐོག་འགྲེལ་བཅས་ཐུགས་འཛིན་གནང༌།བཅའ་འབུད་བརྡུང་གསུམ།གར་ཐིག་དབྱངས་གསུམ་སོགས་རིས་མེད་ཀྱི་དམ་པ་དུ་མའི་ཞབས་པད་ཚུལ་བཞིན་དུ་བསྟེན་ནས་ཁོང་དུ་ཆུད་པར་མཛད།ལྷ་རིས་ཀྱང་རྒྱ་བལ་བོད་སོགས་ཀྱི་ལེགས་ཆ་ཐམས་ཅད་ཕྱོགས་གཅིག་ཏུ་བསྡུས་ནས་སྒར་རིས་ལ་ཁྱད་ཐོན་མཛད།ཡིག་རིགས་སྣ་ཚོགས་དང༌།ཁྱད་པར་སློབ་དཔོན་སྒེག་པའི་རྡོ་རྗེའི་ཕྱག་བྲིས་ལཉྫའི་མཚན་བརྗོད་དང༌།པརྡྷ་ལིའི་བྲིས་མ་བརྟག་གཉིས་སོགས་ལ་ནན་གྱིས་སྦྱངས།གཏེར་ཆེན་དབོན་པོ་ཨོ་རྒྱན་ལྷུན་གྲུབ་མདུན་ཟུར་མང་སྙན་རྒྱུད་བདེ་མཆོག་ལས་ཀྱི་གར་སྣ་སུམ་བརྒྱ་དྲུག་ཅུ་གསང་གར་དང་བཅས་པ་ཕུལ་གྱིས་སྦྱངས།དགུང་གྲངས་དགུ་པར་གསོལ་ངན་གསོལ་བས་བསྙུན་ཚབ་ཆེ་བར་བྱུང༌།དེའི་རིང་དུ་དཔལ་འབྱོར་དགོན་དུ་ཡོད་པའི་ཕྱག་དཔེ་རྣམས་ལེགས་པར་གཟིགས་པས་གསུང་རབ་སྤྱིའི་གོ་བ་རགས་ཙམ་འཁྲུངས།དགུང་གྲངས་བཅུ་བཞི་པར་ཆུ་ཕོ་འབྲུག་ལོ་ཟླ་བ་ལྔ་པར་དབུས་སུ་ཐེངས་དང་པོར་བྱོན།ལོ་དེའི་ཆོ་འཕྲུལ་ཟླ་བའི་ཚེས་བཅོ་ལྔར་ཞྭ་དམར་ཐམས་ཅད་མཁྱེན་པ་དཔལ་ཆེན་ཆོས་ཀྱི་དོན་གྲུབ་མདུན་དུ་རབ་བྱུང་གི་སྡོམ་པ་བཞེས།མཚན་ཀརྨ་བསྟན་པའི་ཉིན་བྱེད་གཙུག་ལག་ཆོས་ཀྱི་སྣང་བ་ཞེས་གསོལ།ཞྭ་དམར་གྱི་ཅོད་པན་བཞེས་ཤིང་ཤིས་བརྗོད་ཀྱི་མེ་ཏོག་འཐོར།གསེར་ཐམ་དང་སྐུ་ཆས་སོགས་ཆེ་འདོན་གྱི་གནང་སྐྱེས་བཀའ་དྲིན་དུ་མ་ཐོབ།རྒྱལ་དབང་ཀརྨ་པ་བཅུ་གཉིས་པ་དང༌།ཞྭ་དམར་བརྒྱད་པ་གཙོས་མཁས་གྲུབ་ཀྱི་བླ་མ་དུ་མ་ལ་དཔལ་མཉམ་མེད་རྒྱལ་བ་བཀའ་བརྒྱུད་པའི་ཟབ་ཆོས་ཀྱི་རིམ་པ་ཚང་ལ་མ་ནོར་བའི་གཞུང་ཅི་རིགས་པ་གསན་བསམ་གནང༌།ཞྭ་དཀར་རིན་པོ་ཆེའི་མདུན་སྐར་རྩིས་དང༌།སྐྱེས་ཚལ་དྲུང་རམ་བསོད་ནམས་མདུན་བསྡུས་ཚན་ལེགས་པར་སྦྱངས།རྗེ་འདིའི་ཞྭ་དམར་པོ་བཞེས་དོན་ཡང་རྒྱལ་མཆོག་དགུ་པ་དབང་ཕྱུག་རྡོ་རྗེས།སི་ཏུ་ཆོས་ཀྱི་རྒྱལ་མཚན་ལ་དུས་གསུམ་རྒྱལ་བའི་ཕྲིན་ལས་ཀརྨ་པའི་ཕྲིན་ལས་རབ་འབྱམས་འཛིན་པ་ལ་མངའ་གསོལ་བའི་ཆེད་དུ་གནང་ཞིང༌།དེ་ནས་བཟུང་ཞྭ་དམར་པོ་བཞེས་པ་ཡིན།སི་ཏུ་གོང་མ་རྣམས་ལ་ཞྭ་ནག་རིགས་ལྔའི་དབྱིབས་ཅན་ཡོད།ཏྲེ་ཧོར་རིན་པོ་ཆེ་སོགས་རྙིང་ཆོས་ལ་མཁས་དབང་མང་པོའི་མདུན་རྙིང་མའི་ཆོས་སྐོར་དུ་མ་གསན།ལྷ་ལྡན་གཙུག་ལག་ཁང་སོགས་དགོན་གནས་རྣམས་སུ་རྟེན་གསུམ་གལ་ཆེན་མང་པོ་མཇལ་ཏེ་ལོ་གཉིས་ལྷག་ལ་སྡེ་དགེ་དཔལ་འབྱོར་དགོན་དུ་ཚུར་ཕེབས།དགུང་ལོ་བཅུ་དགུ་པའི་དབྱར་ཐོག་དེར་ཚབ་ཚ་བླ་མས་ཞུས་ངོར་ཤར་ཟླ་ཆུའི་ཕྱོགས་སུ་བཏེགས།རིས་མེད་ཀྱི་དད་ལྡན་མང་པོ་ཆོས་དང་ཟང་ཟིང་གིས་སྨིན་པར་མཛད།